Rússneski herinn færist sífellt nær því að ná yfirráðum í borginni Severodonetsk í Austur-Úkraínu. Ríkisstjóri í Luhansk-héraði óttast að nái þeir borginni, fari átökin í austrinu harðnandi.
Í dag eru liðnir 99 dagar frá því að Rússar réðust inn í nágrannaríki sitt í vestri. Rússneski herinn hefur hertekið um 70% af úkraínsku borginni Severodonetsk, að sögn Sergiy Gaiday, ríkisstjóra í Luhansk héraði. Harðir bardagar hafa staðið um Severodonetsk síðustu daga og hafa Rússar lagt undir sig fleiri og fleiri hverfi borgarinnar eftir því sem liðið hefur á átökin. Ríkisstjórinn segist óttast að ef Rússar nái borginni algerlega á sitt vald, muni þeir nýta staðsetninguna til þess að skjóta eldflaugum á nærliggjandi borgina Lysychansk, sem þegar hefur orðið fyrir tíðum árásum rússneska hersins.
Volodymyr Zelensky, forseti Úkraínu, fjallaði um börn í stríði í sínu daglega ávarpi til þjóðarinnar í gærkvöld. Hann sagði hundrað þrjátíu og níu barna saknað og að 243 börn hefðu verið drepin í átökunum. Hátt í 450 börn hefðu slasast, en bætti við að erfitt væri að fá upplýsingar frá hernumdum svæðum í landinu, svo líklega væru þessar tölur töluvert hærri. Hann fullyrti að rússneski herinn hefði flutt hátt í 200 þúsund börn nauðug til Rússlands. Hann sagði hermenn hafa tekið börn á munaðarleysingjahælum, sem og fylgdarlaus börn en einnig hafi heilar fjölskyldur verið fluttar yfir landamærin.
Því stærri sem tölurnar eru, því erfiðara er það fyrir fólk að átta sig á persónunum sem liggja að baki sagði forsetinn og minnti á þá slóð eyðileggingar sem stríðið skilur eftir sig.